tartuNLP/wikipedia-smugri-20251201 huggingface dataset:
Fidžin parlamentti

Fidžin parlamentti () on Fidžin lainsäädännöllinen elin. Se koostuu 51 edustajasta, jotka valitaan vaaleilla neljän vuoden välein.
Parlamentaarista työtä tehdään kuudessa pysyvässä valiokunnassa.
Parlamentin istuntoja voi seurata suorina lähetyksinä.
Vuonna 1874 Fidži erotettiin omaksi siirtokunnakseen Isosta-Britanniasta, minkä johdosta sille perustettiin parlamentti ja kuvernöörin virka. Ensimmäiset vaalit itsenäistymisen jälkeen pidettiin vuonna 1972. Vuonna 1987 sotilasvallankaappaus lakkautti demokratian vuoteen 1992 asti. Sama toistui vuosina 2000–2001 ja 2006–2014..
Viimeisimmät vaalit.
Viimeisimmät vaalit pidettiin vuonna 2022, joissa FijiFirst sai eniten paikkoja, mutta ei tarpeeksi muodstaakseen hallitusta yksi, kuten aikaisemmin. Vaalien suurin häviäjä SODELPA päätyi avainasemaan, koska sen tuki ratkaisisi tulevan hallituksen kokoonpanon. Lopulta SODELPA:sta irtautunut kansan allianssi (PA) pääty muodostamaan hallituksen yhdessä NFP:n ja SODELPA:n kanssa, ja uusi pääministeri Sitiveni Rabuka vannoi virkavalansa 24. joulukuussa.
FijiFirst-puolue romahti kesällä 2024 ja sen edustajat siirtyivät sitoutumattomiksi.
Irma Lumivuokko

Irma Lumivuokko (myöh. Koski, 30. maaliskuuta 1909 Helsinki – 27. maaliskuuta 1956 Helsinki) oli suomalainen kilpauimari. Helsingin Jyryä edustanut Lumivuokko voitti urallaan lukuisia Työväen Urheiluliiton mestaruuksia sekä 100 metrin vapaauinnin Moskovan spartakiadeissa.
Urheilu-ura.
Lumivuokko kävi 1920-luvun alussa Jyryn uimakoulua, jossa hänen opettajanaan toimi uimahyppääjä Vieno Kari. Hän voitti TUL:n mestaruuden 50 metrin vapaauinnissa 1924–1926, 100 metrin vapaauinnissa 1926 ja 1929, 200 metrin vapaauinnissa 1928 sekä 4×50 metrin viestissä 1924, 1926 ja 1927. 
Frankfurtin työläisolympialaisissa 1925 Lumivuokko oli 100 vapaauinnissa ensimmäisenä maalissa, mutta tuomaristo hylkäsi hänet tyylirikon vuoksi. Lumivuokon mukaan hän joutui juuri ennen maalia vaihtamaan tyyliä saatuaan suonenvedon jalkaansa. Moskovan spartakiadeissa 1928 Lumivuokko voitti 100 metrin vapaauinnin.
Urheilu-uransa jälkeen Lumivuokko työskenteli kustannusvirkailijana Tammessa. Hän kuoli keuhkokuumeeseen 46-vuotiaana maaliskuussa 1956. 
Perhe.
Irma Lumivuokon isä oli kansanedustaja J. H. Lumivuokko ja äiti Hämeenlinnasta kotoisin ollut Ida Vilhelmiina Nieminen (1888–1962). Lumivuokon ensimmäinen puoliso oli jalkapalloilija Leevi Kekkonen, jonka kanssa hän avioitui vuonna 1933.
Luettelo läntisen Käpylän suojelluista rakennuksista

Tämä on luettelo Helsingin Käpylän kaupunginosan läntisen osan suojelluista rakennuksista. Käpylä on osa Vanhankaupungin peruspiiriä.
Puu-Käpylä on 1920-luvun ”englantilaistyyppisenä” puutaloalueena huomattava yhtenäinen rakennuskokonaisuus, jolla on historiallista arvoa. Se oli kuitenkin 1960-luvulla tarkoitus purkaa ja rakentaa tilalle kivisiä pienkerrostaloja. Suunnitelmista nousi julkinen kohu. Perustettu komitea tuli 1971 valmistuneessa mietinnössään siihen tulokseen, että rakennukset ovat kunnostettavissa ja rakennushistoriallisesti arvokkaita. Suojelukaava astui voimaan samana vuonna. Käpylän kirkko edustaa funktionalismia. Käpylässä sijaitsee myös Karjalatalo, joka on rakennettu sotien jälkeen karjalaisten kokoontumispaikaksi.
Giovanni Pontano

Giovanni Gioviano Pontano (1426–1503) oli italialainen humanisti, runoilija, historiankirjoittaja ja valtiomies. Hän saavutti vaikutusvaltaisen aseman Napolin kuningaskunnan hovissa, mutta menetti sen, kun hän Ranskan kuningas Kaarle VIII:n tunkeutuessa vuonna 1495 Napoliin antoi pääkaupungin porttien avaimet tälle. Hän perusti Napoliin nimeään kantavan kuuluisan akatemia Accademia Pontanianan. Pontano saavutti mainetta varsinkin latinankielisillä runoelmillaan.
Pulleapahaputki

Pulleapahaputki ("Oenanthe fistulosa") on sarjakukkaiskasvien (Apiaceae) heimoon, pahaputkien ("Oenanthe") sukuun kuuluva kasvilaji. Se on monivuotinen ja kalju ruohovartinen kasvi, jota ei ulkonäkönsä puolesta voi juuri sekoittaa muihin kasvilajeihin.
Pulleapahaputki voi kasvaa noin 80 cm korkeaksi. Sen varsi on sinivihreä, satunnaisesti haaroittunut, lähes lehdetön sekä putkimaiseksi paisunut. Jopa varren haarat ja lehtiruodit ovat varren tapaan paisuneita. Lehtiä on vähän ja lehtiruodit ovat lehtilapaa pidempiä. Lehdet ovat kertaalleen pariliuskaisia ja liuskat ovat kapeita. Veden alla kasvaessaan lehdet ovat hienoliuskaisia. Pulleapahaputken kukat ovat valkoisia tai vaaleanpunertavia ja sijaitsevat kerrannaissarjana. Pikkusarjat ovat pieniä sekä tiiviitä, ja pikkusarjojen laidoilla olevat kukat ovat sisempiä kukkia suurempia. Pulleapahaputki kukkii heinä–elokuussa. Hedelmä on 3–5 mm pitkä.
Pulleapahaputki kasvaa kosteilla tai märillä ja ravinteikkailla kasvupaikoilla. Pulleapahaputkea ei kasva Suomessa. Ruotsissakin sitä tavataan harvinaisena vain maan eteläosissa. Yleisesti ottaen pulleapahaputkea tavataan koko Euroopassa sen itäisimpiä ja pohjoisimpia alueita lukuun ottamatta sekä Afrikan pohjoisrannikolla.
Valle Yritys

Valle Yritys (s. 14. kesäkuuta 1930 Kittilä) on suomalainen näyttelijä. Hän on työskennellyt muun muassa Mikkelin teatterissa ja Seinäjoen kaupunginteatterissa.
Ura.
Yrityksen vanhemmat olivat maanviljelijäpariskunta Eino ja Augusta Yritys. Ammattimaisen näyttelijän uransa Yritys aloitti vasta keski-iän kynnyksellä. Sitä ennen hän oli työskennellyt muun muassa palkanlaskijana. Yrityksen ensimmäinen näyttelijänkiinnitys oli Savonlinnan Teatteriin 1969–1971. Sitä seurasi Kemin kaupunginteatteri 1971–1975, Mikkelin teatteri 1975–1975, Rovaniemen Teatteri 1979–1981, Kouvolan Teatteri 1981–1985, Joensuun kaupunginteatteri 1985–1987 ja Mikkelin teatteri uudelleen vuodesta 1987. Eläkevuosinaan Yritys näytteli Seinäjoen kaupunginteatterissa.
Yrityksen mittavaan rooliluetteloon kuuluu muun muassa "Nummisuutarien" Topias, "Työmiehen vaimon" Risto ja "Niskavuoren Hetan" Akusti. Hän on näytellyt myös Tevjen roolin musikaalissa "Viulunsoittaja katolla", Ivan Romanovitš Tšebutykin roolin draamassa "Kolme sisarta" ja Julian isän Capuletin roolin tragediassa "Romeo ja Julia". 2000-vuosikymmenellä Yritys näytteli Riihimäen Teatterissa muun muassa Maiju Lassilan musiikkinäytelmässä "Nuori Mylläri".
30-vuotistaiteilijajuhlassaan keväällä 1997 Yritys näytteli antiikkikauppias Gregory Solomonin osan Arthur Millerin näytelmässä "Hinta". Paikkana oli Seinäjoen kaupunginteatteri.
Valle Yritys teki sivuroolin kunnanjohtaja Röhösenä Timo Koivusalon ohjaamassa elämäkertaelokuvassa "Kulkuri ja Joutsen" (1999). Vuonna 2007 Yrityksellä oli sivuosa television minisarjassa "Maan mitta".
Yritys näytteli 1990-luvulla vauhdikkaassa televisiomainoksessa "Jaffat tulloo ja helemat paukkuu" yhdessä Salme Jyräksen kanssa.
Time (The Alan Parsons Projectin kappale)

Time on englantilaisen rockyhtye The Alan Parsons Projectin kappale vuonna 1980 julkaistulta albumilta "The Turn of a Friendly Card". Hidastempoinen ja haikea balladi oli ensimmäinen The Alan Parsons Projectin kappale, jonka perustajajäsen Eric Woolfson lauloi.
”Time” julkaistiin singlenä vuonna 1981. Kappale menestyi listoilla hyvin ja siitä muodostui eräs yhtyeen suurimmista hiteistä. "Billboardin" Hot 100 -listalla kappale oli parhaimillaan sijalla 15 ja "Cash Boxin" listalla sijalla 14. "Billboardin" mukaan kappale oli koko vuoden 48. suosituin single ja "Cash Boxin" mukaan 94. suosituin.
Taustaa.
”Time” merkittiin muiden The Alan Parsons Projectin kappaleiden tavoin yhtyeen keulahahmojen Eric Woolfsonin ja Alan Parsonsin kirjoittamaksi. Se oli ensimmäinen kappale, jonka Woolfson myös lauloi; aiemmin yhtye oli käyttänyt vierailevia laulajia. Woolfson: ”Löysimme itsemme Pariisista eikä muita laulajia ollut saatavilla. Suostuttelin Alanin antamaan minulle mahdollisuuden sillä ymmärryksellä, että jos hän ei pitäisi lopputuloksesta, hän voisi myöhemmin korvata sen uudella lauluraidalla.”
Laulajaksi pääseminen merkitsi Woolfsonin pitkäaikaisen toiveen toteutumista, ja hän lauloi myös yhtyeen myöhemmät hitit ”Eye in the Sky” ja ”Don’t Answer Me”. Parsons: ”Pitkään työnsin [Woolfsonin] syrjään, vaikka hän lauloikin aina demoversioilla. Ajattelin, ettei hänen pitäisi laulaa [The Alan Parsons] Projectin kappaleita, mutta hän puhui minut ympäri. Selvästikin olin väärässä, sillä siitä eteenpäin hän lauloi kaikki isot hitit.”
Arvioita.
"AllMusic"-sivuston Mike DeGagnen mukaan ”Time” on samoihin aikoihin singlenä julkaistun ”Games People Playn” ohella The Alan Parsons Projectin koko tuotannon paras kappale. Myös "Classic Rock Review" -sivustolla Ric Albano kehuu ”yhtyeen parhaisiin balladeihin” lukeutuvaa kappaletta.
"ProgArchives"-sivustolla Bob Moore huomauttaa ”Timen” muistuttavan Pink Floydin samannimistä kappaletta, jota Parsons oli ollut äänittämässä.
Salme Jyräs

Salme Maria Jyräs (s. 31. heinäkuuta 1933 Jyväskylä) on suomalainen näyttelijä. Hän näytteli musikaaleissa ja puhenäytelmissä 1950-luvun puolivälistä alkaen. Valtaosan urastaan Jyräs on tehnyt Mikkelin teatterissa.
Ura.
Ennen näyttelijän uraansa, vuosina 1948–1956, Jyräs työskenteli toimistoapulaisena. Hänen ensimmäinen kiinnityksensä oli Joensuun kaupunginteatteriin 1957–1959. Seuraavana oli vuorossa kiinnitys Punaiseen Myllyyn 1959–1961 ja Kouvolan Teatteriin 1961–1965. Jyräksen pitkä kiinnitys Mikkelin teatterin näyttelijänä alkoi 1969.
Jyräksen rooleja olivat muun muassa Kristiina komediassa "Gabriel, tule takaisin", Heta Niskavuori draamassa "Niskavuoren Heta" ja Golde musikaalissa "Viulunsoittaja katolla". Jyräksen rooliluetteloon kuuluu niin ikään Amanta ("Ryysyrannan Jooseppi"), Maija ("Tukkijoella"), Hurja-Hilja ("Lapualaisooppera"), Olga ("Kolme sisarta"), Ethel ("Kultalampi") ja Amanda ("Poltettu oranssi"). Hän näytteli myös mamselli Eufrosynen roolin Serpin epookkikomediassa "Katariina kaunis leski".
Jyräs vietti 40-vuotistaiteilijajuhlaansa kevätkaudella 1994. Juhlanumerona oli musikaali "Kevättä rinnassa".
Salme Jyräs teki sivuroolin opettajana Rauni Mollbergin historiallisessa draamaelokuvassa "Ystävät, toverit" (1990).
Jyräs näytteli 1990-luvulla vauhdikkaassa televisiomainoksessa "Jahvat tulloo ja helemat paukkuu" yhdessä Valle Yrityksen kanssa.
Renault Duster

Renault Duster on Dacia Dusterin pohjalta Renault Argentinan valmistama erämaaralliauto. Renault Duster Teamin ajatti autoa vuosina 2013–2018, jonka aikana sen paras sijoitus Dakar-rallissa oli 14. 
Dakar-ralli.
2013.
Renault kilpaili viidensissä Etelä-Amerikassa ajetun Dakar-rallin kahdella autolla. Emiliano Spataro ja kartanlukijana Benjamin Lozada, kun toista autoa ajoi Francisco José Garcia ja kartanlukijanaan Javier Mauricio Malano. Garcia ajoi sijalle 29, kun Spataro joutui keskeyttämään.
2014.
Vuoden 2014 rallissa Spataro sijoittui 14:nneksi. Duster oli samalla kilpailun paras argentiinalaisvalmisteinen ajoneuvo.
2015.
Kolmansissa Dakar-rallissa Renault uudisti moottoriaan V8 Nissan VK-50, jonka lisäksi sen hevosvoimat nousi 348 aina 380:een. Duster jäi 15-parhaan ulkopuolelle ollen Spataron ajamana 21. Tallikaverit Garcia ja Fernando Luis Bradach puolestaan keskeyttivät. Renaultilla ajettiin parhaimmillaan yhdeksännellä erikoiskokeella sijalle 11, jonka jälkeen Spataro ajoi vielä kahdesti kolmanneksi kahdella viimeisellä erikoiskokeella ollen lopulta koko rallissa 21.
2016.
Spataro jatkoi Renaultilla myös 2016 Dakar-rallissa tallikaverinaan Christian Lavieille. Spataro ajoi parhaimman sijoituiksen ollen 18:nneksi ja Lavieille sijoitusta alempana.
2018.
Kuudes Dakar-ralli päättyi kehnosti, kun Spataro ja kartanlukija Santiago Hansen keskeytti neljännellä erikoiskokeella etujousituksen vuoksi. Hän ajoi ennen keskeytystään sijalla 13. Toista autoa ajoi entinen erämaarallin maailmanmestari Carlos Souza.
Toukokuussa 2018 talli ilmoitti vetäytyvänsä kansainvälisistä kilpailuista.
Harmonia (kovakuoriaissuku)

Harmonia on leppäpirkkojen heimoon kuuluva kovakuoriaissuku. Suvun lajimäärä vaihtelee eri lähteissä. Maailmanlaajuisesti sukuun kuuluu ainakin 5 lajia. Suomessa suvun edustajia on tavattu 2 lajia. Suku on kotoisin Aasiasta, mutta suvun lajit ovat levinneet kaikille mantereille.
Flat Earth Society

Flat Earth Society (suom. "Litteän Maan seura") on kansainvälinen seura, joka pyrkii edistämään käsitystä, jonka mukaan Maa on litteä. Seura perustettiin vuonna 1956 nimellä International Flat Earth Research Society. Sen edeltäjä oli vuonna 1884 perustettu Universal Zetetic Society. Seuran puheenjohtajaksi tuli vuonna 2009 yhdysvaltalainen Daniel Shenton. Hänen edeltäjänsä Charles K. Johnson oli kuollut vuonna 2001, minkä jälkeen seura oli ollut epäaktiivisena useita vuosia. Johnsonin aikana seuralla oli ollut kolmisen tuhatta jäsentä, ja se julkaisi uutiskirjettä "Flat Earth News".
Kaminen

Kaminen on sukunimi, joka on muun muassa seuraavilla suomalaisilla henkilöillä:
Pertti Kelkka

Pertti Tapani Kelkka (2. tammikuuta 1939 Kotka – 5. tammikuuta 2007 Kokkola) oli suomalainen näyttelijä ja dramaturgi. Hän työskenteli useissa teattereissa eri puolilla Suomea 1960-luvulta alkaen. Lisäksi hänellä oli sivurooleja televisiotuotannoissa.
Ura.
Pertti Kelkan vanhemmat olivat Väinö ja Lempi Kelkka. Hän opiskeli Jyväskylän yliopistossa kieliä ja kirjallisuutta, ja suoritti opintoja Tampereen yliopiston draamastudiossa. Kelkka työskenteli kansakoulun opettajana vuosina 1962–1965 ja 1969–1971. Vuosina 1967–1968 hän toimi näyttelijänä Tampereen Työväen Teatterissa. Ura jatkui näyttelijänä Joensuun kaupunginteatterissa 1971–1972, Ryhmäteatterissa 1972–1973, Lahden kaupunginteatterissa 1973–1975, Kuopion kaupunginteatterissa 1975–1980 ja Ahaa Teatterissa 1980-luvun alussa. 1980-luvun jälkipuoliskolla Kelkka työskenteli Kokkolan kaupunginteatterissa.
Kelkka näytteli muun muassa Koskelan roolin "Tuntemattomassa sotilaassa", Jussi Vatasen roolin komediassa "Tulitikkuja lainaamassa" ja Falstaffin roolin komediassa "Windsorin iloiset rouvat". Kelkan dramatisointeja olivat muun muassa "Pirttipohjalaisia" (Rovaniemen Teatteri, 1974), "Anne Frankin päiväkirja" (Ahaa Teatteri, 1982) ja "Mielipuolen päiväkirja" (Kemin kaupunginteatteri, 2001).
Teatterityönsä ohella Kelkka näytteli muutamissa elokuva- ja televisiotuotannoissa. Maunu Kurkvaaran draamassa "Punatukka" (1969) Kelkka teki Amin osan ja Kari Franckin televisioelokuvassa "Rautatie" (1973) hän näytteli Onteria. 1960-luvun lopulla Kelkka teki sivuroolin televisiosarjassa "30-luvun mies".
Näyttelijäntyönsä lisäksi Kelkka käänsi tekstejä saksasta ja englannista suomeksi sekä kirjoitti kirjallisuus-, elokuva- ja teatteriarvosteluja eri lehtiin.
Kelkka oli aviossa kahdesti. Hänen toinen puolisonsa oli näyttelijä Saara Markkanen.
Uno Wallmo

Uno Wallmo (29. huhtikuuta 1860 Ljusnarsbergin seurakunta, Örebron lääni – 3. marraskuuta 1946) oli ruotsalainen metsänhoitaja. 
Wallmosta tuli opiskelija vuonna 1879 ja valmistui Metsäinstituutista vuonna 1882, jonka jälkeen hänestä tuli ylimääräinen metsänhoitaja samana vuonna. Wallmo aloitti metsänhoitajana Jönköpingin piirikunnassa vuonna 1899, Örebron piirikunnassa vuonna 1902 ja päämetsästäjä Bergslagin piirikunnassa vuonna 1903, josta hänet siirrettiin vuonna 1920 Tukholman-Gävlen piirin johtajaksi. Hän erosi päämetsästäjän tehtävästä vuonna 1925. Wallmo oli myös valvomassa metsänhoitoa monissa yksittäisissä tehtaissa, kuten Högforsin mylly , Hällefors, Skogaholmin ruukki, Alkvettern ja Högsjö (Vingåkerin kunta). Hän oli metsävaltion palkkakomitean (1906 palkkakomitea) jäsen ja korkeakouluopetuksen uudelleenjärjestelyjen (1906–08) ja Värmlannin läänin metsien 1910–12 arviointikomitean puheenjohtaja. Wallmo oli varapuheenjohtaja 1907-12 hallituksessa ja metsänhoitoyhdistyksessä ja vuodesta 1918 jäsenenä Ruotsin maatalousakatemiassa. 
Vuonna 1897 Wallmo julkaisi kirjan "Rationell skogsafverkning", joka herätti paljon huomiota metsäpiireissä. Siinä hän suhtautui erittäin kriittisesti aikansa metsään, johon käytännössä kuului vain vanhempien metsien hakkuita, ja usein puuttui sekä nuorempien kasvavien metsien aktiivinen hoito että aktiiviset nuorentamistoimenpiteet. Sen sijaan Wallmo kannatti aktiivista harventamista ja luontaista uudistamista. Nykyään me kutsumme toimenpiteitä puuston harventamisiseksi ja luukkujen leikkaamiseksi, mutta Wallmo itse kutsui toimenpiteitä yksilölliseksi ja ryhmäsokeutumiseksi. Tämän seurauksena Wallmo on tullut mielletyksi lehtien viljelyn käyttöönottajaksi Ruotsissa huolimatta siitä, että hän itse huomautti terävästi, ettei halunnut ehdottomasti "täysin eri-ikäisiä metsiä", vielä vähemmän puhdasta kuusimetsää. 
1900-luvun alkupuoliskolla Uno Wallmo keskusteli voimakkaasti ideoistaan ennen kaikkea Domain Boardin päämetsästäjän Anders Holmgrenin kanssa sekä kirjallisesti että matkoillaan. 
Uno Wallmo oli erittäin tuottava kirjailijana. Hänen esseitä vuonna "Metsäyhdistys lehdessä" kuuluu "Grant Hurricane" (1904), "että on tärkeää Ruotsin metsien suojelun ja ekvivalentit" (1905), "jos uudistaminen on blädningshuggningar" (1906), "kestävän metsätalouden" (1907), "jos blädnings- ja harvennus prosenttiosuudet" (1914 ) ja "Vår skogsavdikningspolitik" (1918), viisi viimeksi mainittua luentoa Skogsvårdsföreningenin vuosikokouksissa, "joissa hänen kätevyytensä ja tarinoineen maustetut postit ovat aina saaneet metsänhoitajien huomion", Gunnar "V.Schotte Nordisk Familjebokissa" .
Eye in the Sky (kappale)

Eye in the Sky on englantilaisen rockyhtye The Alan Parsons Projectin kappale vuonna 1982 julkaistulta samannimiseltä albumilta. Se julkaistiin myös singlenä, ja siitä muodostui yhtyeen tunnetuin kappale.
Yhtyeen keulahahmo Alan Parsons ei aluksi pitänyt ”Eye in the Skysta”, ja jopa löi kitaristi Ian Bairnsonin kanssa vetoa siitä, ettei kappale koskaan menestyisi. Single nousi "Billboardin" listalla sijalle 3., mikä oli samalla yhtyeen paras listasijoitus Yhdysvalloissa.
”Eye in the Skyn” nimen keksi Eric Woolfson, joka myös sävelsi kappaleen Parsonsin kanssa. Sanoitusten merkityksestä on kaksi teoriaa. Ensimmäisen mukaan sanoitus kertoo totalitaarisesta yhteiskunnasta, joka tarkkailee kansalaisiaan; toisen mukaan se kuvailee parisuhteen päättymistä ja seuraavaa katkeruutta. Sanoitukset näyttäisivät viittaavan lähinnä jälkimmäiseen tulkintaan. Toisaalta Parsons ja Woolfson ovat kertoneet, että nimen valintaan vaikuttivat kaikkialle ulottuva elektroninen valvonta sekä George Orwellin "Vuonna 1984".
Vuonna 2019 Parsons levytti kappaleesta katalaaninkielisen version ”Seré els teus ulls al camí”. Se julkaistiin hyväntekeväisyyslevyllä, jonka tarkoituksena oli kerätä rahaa parantumattomien sairauksien tieteelliseen tutkimukseen.
Disconet Remix.
Yökerhoja varten ”Eye in the Skysta” julkaistiin Disconet Remix -single. Tämä versio oli pituudeltaan lähes kymmenen minuuttia.
Arvostelut.
"Billboard" nosti ”Eye in the Skyn” suositeltujen singlejen listalleen. Kappale ”saavuttaa seesteisen progepop-tunnelman, joka teki [yhtyeen taannoisesta hitistä] ’Timesta’ soittolistojen suosikin”. Edeltäjänsä tapaan ”Eye in the Sky” on rauhallisesti laulettu ja soitto tarjoaa hienovaraisia yksityiskohtia. Kappaleen aihe saattaa kuitenkin osoittautua vähemmän vetoavaksi kuin ”Timen” teema.
"AllMusicin" Stephen Thomas Erlewine kuvailee kappaletta ”pehmeäksi ja hiotuksi; niin hiotuksi, että on helppo unohtaa kertojan olevan pelottavan ja kaikkitietävän hahmon, joka vakoilee joko rakastettuaan tai alamaisiaan.” Erlewinen mukaan vain harvat kappaleet ovat yhtä hienostuneita kuin ”Eye in the Sky”.
Karl Gayer

Johann Christian Karl Gayer (15. lokakuuta 1822 Speyer – 1. maaliskuuta 1907 München) oli saksalainen metsänhoitaja. 
Gayeristä tuli metsänhoitoprofessori Baijerissa Aschaffenburgin metsäinstituutissa vuonna 1855 ja hän oli professori Münchenin yliopistossa vuosina 1878-91, pääaineena metsätekniikka. Gayer valittiin yliopiston rehtoriksi vuonna 1889, ja hän piti erittäin kuuluisan puheen tämän viran vihkiäisissä "Der Wald im Wechsel der Zeiten" (Metsä eri aikakausina). Kirjoituksillaan Gayer vaikutti suuresti metsänhoitoon. Hänen klassinen teoksensa "Der Waldbau" (kaksi nidettä, 1878-80) toi suuren muutoksen Saksan silloiseen metsänhoitoon. Gayer korosti saksalaisessa metsäkirjallisuudessa ensimmäisenä metsäbiologian näkemyksiä. Hän kannatti luonnollisen nuorentamisen tarvetta tuottavien metsien aikaansaamiseksi ja hänen harsintahakkuumenetelmäänsä ("Gayer blanching") on sovellettu useissa maissa. Gayerin oppikirja "Die Forstbenutznng" (kaksi nidettä, 1863) oli myös erittäin arvostettu.
Chesterfieldsaaret

Chesterfieldsaaret on 11 metsittyneestä korallisaaresta koostuva saariryhmä Ranskalle kuuluvassa Uuden-Kaledonian erityisyhteisössä. Saariryhmän merkittävimmät saaret ovat Longinsaari, Bamptoninsaari, Reynardinsaari, Loopinsaari ja Avoninsaari. Saaret ovat kooltaan pieniä, eikä minkään pituus ylitä 2,5 kilometriä. Saarilla on suuret guanovarannot, joita ei ole hyödynnetty vuoden 1921 jälkeen. Saarilla ei ole pysyvää asutusta.
Walpolesaari

Walpolesaari on asumaton kalkkikivisaari Ranskalle kuuluvassa Uuden-Kaledonian erityisyhteisössä. Saari sijaitsee Loyautésaarten eteläisimmässä pisteessä. Walpolesaari on pinta-alaltaan noin 1,25 neliökilometriä, ja sen korkein kohta yltää noin 70 metriä merenpinnan yläpuolelle. Saarella on ollut asutusta lähes 3000 vuotta sitten, mutta saari on nykyään asumaton. Siellä tuotettiin guanoa 1940-luvun alkupuolelle asti.
Calvia

Calvia on leppäpirkkojen heimoon kuuluva kovakuoriaissuku. Suvun lajimäärä vaihtelee eri lähteissä. Maailmanlaajuisesti sukuun kuuluu ainakin 12 lajia. Suomessa suvun edustajista on tavattu 3 lajia.
Lęborkin piirikunta

Lęborkin piirikunta () on yksi Pommerin voivodikunnan piirikunnista. Piirikunnan arvioitu väkiluku oli vuoden 2019 lopussa 66 115. Siihen kuuluvat kolme kuntaa ovat Cewice, Nowa Wieś Lęborska ja Wicko. 
Vuoden 2019 lopussa Lęborkin piirikunnan asukkaista 50,8 prosenttia oli naispuolisia ja 49,2 prosenttia miespuolisia. Alle 18-vuotiaat muodostivat 19,6 prosenttia piirikunnan väestöstä, työikäiset 60,5 prosenttia ja eläkeikäiset 19,9 prosenttia väestön keski-iän ollessa 40,4 vuotta. Vuonna 2019 piirikunnassa syntyi 668 lasta. Vuoden 2011 väestönlaskennassa 3,1 prosenttia asukkaista puhui kašubin kieltä. Lęborkin piirikunnan väkiluvun ennakoidaan pienenevän 58 812 asukkaaseen vuoteen 2050 mennessä.
Ernesto Martínez

Ernesto Martínez Hernández (20. marraskuuta 1951 Matanzas – 7. tammikuuta 2007 Pedro Betancourt) oli kuubalainen lentopalloilija ja olympiamitalisti.
Martínez kuului Kuuban pronssia voittaneeseen joukkueeseen Montrealin kesäolympialaisissa 1976. Hän pelasi Kuuban joukkueessa myös Münchenin kesäolympialaisissa 1972 ja Moskovan kesäolympialaisissa 1980. Pan-Amerikan kisoissa Martínez saavutti kolme kultamitalia vuosina 1971, 1975 ja 1979 sekä yhden hopeamitalin vuonna 1983.
Martínez oli pituudeltaan 177-senttimetrinen ja painoi 76 kiloa.
Emiliano Spataro

Emiliano Leonel Spataro (s. 23. toukokuuta 1976 Buenos Aires) on argentiinalainen autourheilija. Hän on kilpaillut pääosin kotimaassaan ja voittanut kahdesti Top Race V6 mestaruuden (2007–2008), Formula 3 Sudamericana mestaruuden kevyemmässä luokassa 1995 ja Etelä-Amerikan STCC rata-automestaruuden 1999. Spataro on kilpaillut myös Dakar-rallissa.
Dakar-ralli.
Spataro päätyi ajamaan Dakar-rallia, kun Renaultin argentiinalainen autourheiluosasto päätti osallistua suurimpaan erämaaralliin Renault Dusterilla. Spataron ensimmäinen ralli päättyi keskeytykseen. Seuraavan vuoden Dakar-rallissa Spataro sijoittui 14:nneksi. 2015 Spataro jäi sijalle 21, kun talli sai rallia varten käyttöön uudistetun moottorin. Spataro ajoi kahdesti kolmanneksi kahdella viimeisellä erikoiskokeella. 2016 Spataro onnistui parantamaan hieman sijoitustaan ollessaan 18:nneksi. 2018 Spataro keskeytti neljännellä erikoiskokeella etujousituksen vuoksi. Hän ajoi ennen keskeytystään sijalla 13. Rallin jälkeen toukokuussa 2018 Renault-talli ilmoitti vetäytyvänsä kansainvälisistä kilpailuista, jonka myötä Spataro ei enää osallistunut Dakar-ralliin.
Aate (nimi)

Aate on miehen etunimi. Joulukuun 2024 loppuun mennessä se on ollut Suomessa virallisena nimenä noin 1 180 miehellä.
Aate-nimeä on käytetty Suomessa puhuttelumuotona Aadolfista, Aatamista ja Aatoksesta. Ristimänimeksi sitä ehdotti Yrjö Karilas vuonna 1919. Hän ilmeisesti piti nimen pohjana suomen kielen sanaa "aate", joka merkitsee ’ajatusta’. Aate-etunimi oli kuitenkin esiintynyt Inkerinmaan kalenterissa jo kymmenen vuotta aikaisemmin.
Aatella ei ole virallista nimipäivää almanakassa. Edellä mainitussa inkerinmaalaisessa kalenterissa Aaten nimipäivä oli 22. toukokuuta.
Red Wolf

Red Wolf on suomalais-ruotsalainensuperyhtye, joka perustettiin keväällä 2020 Euge Valovirran Youtubeen soitinesittelyjä varten tekemien riffien perusteella. Cyhran Euge ja rumpali Adde Larsson tekivät ensin kahdestaan studioäänityksiä kappaleiden laajentamiseksi, mutta lopulta he päättivät kasata kokonaisen yhtyeen, johon tulivat mukaan myös Lost Societyn Samy Elbanna laulaja-kitaristiksi sekä Stonesta ja Suburban Tribestä tunnettu musiikin monitoimimies Janne Joutsenniemi bassoon. 
Yhtye julkaisi ensimmäisen singlensä "Crossing the Line" syyskuussa 2020 ja täyspitkä levy "Sessions vol. 1" julkaistiin 14. lokakuuta 2020.
Howardin piirikunta (Maryland)

Howardin piirikunta () on Yhdysvaltojen Marylandin osavaltiossa sijaitseva piirikunta. Sen väkiluku oli 255 441 vuonna 2019. Piirikunnan hallintokeskus on Ellicott Cityn väestönlaskennallinen asuinpaikka. Piirikunta on perustettu 13. toukokuuta 1838.
Morten Pontoppidan

Morten Oxenbøll Pontoppidan (3. tammikuuta 1851 Ribe, Tanska – 21. syyskuuta 1931 Haderslev, Tanska) oli tanskalainen pappi, kansanopistonjohtaja ja kirjailija. Hän toimi pitkään kansanopistonjohtajana, mutta erosi mielipiteidensä vuoksi 1891. Sen jälkeen hän oli jonkin aikaa vapaana kirjailijana ja julkaisi aikakauskirjaa "Frit Vidnesbyrd." Vuonna 1894 Pontoppidan otti vastaan tarjotun papinviran. Oltuaan alkuun N. F. S. Grundtvigin ihailija hän oli myöhemmin grundtvigilaisuuden vastustaja. Hän piti sitä kaavoihinsa kangistuneena liikkeenä. Pontoppidanin kirjoista on "Kirjeitä Kristuksesta kummipojalleni" (1905) apologeettinen.
Morten Pontoppidanin veli oli nobelkirjailija Henrik Pontoppidan.
Propylea

Propylea on leppäpirkkojen heimoon kuuluva kovakuoriaissuku. Suvun lajimäärä vaihtelee eri lähteissä. Maailmanlaajuisesti sukuun kuuluu ainakin neljä lajia. Suomessa suvun lajeista on tavattu vain yksi.
Kentin piirikunta (Maryland)

Kentin piirikunta () on Yhdysvaltojen Marylandin osavaltiossa sijaitseva piirikunta. Sen väkiluku oli 19 422 vuonna 2019. Piirikunnan hallintokeskus on Chestertownin kunta. Piirikunta on perustettu 30. joulukuuta 1642.
Los Gatos

Los Gatos (espanjaa, suomeksi "kissat") on kaupunki Santa Claran piirikunnassa Kaliforniassa Yhdysvalloissa. Kaupunki sijaitsee San Franciscon lahden pohjukassa Piilaakson eteläreunalla ennen Santa Cruzin vuoristoa. Kaupungissa on jonkin verran tietoliikenneteollisuutta, mm. Netflixin pääkonttori sijaitsee Los Gatosissa. San Josesta vuorten halki Santa Cruziin menevä moottoritie "highway 17" kulkee kaupungin läpi. Kaupunki on tunnettu varakkaampien asuinalueena, kaupungissa on ainoastaan 30 000 asukasta, mutta se on rankattu Yhdysvaltain 33. varakkaimmaksi postinumeroalueeksi Bloombergin artikkelissa.
Kaupunki on perustettu 1887. Kaupungin nimi tulee alueen kukkuloilla asustavista puumista ja punailveksistä. Tunnettuja Los Gatosista kotoisin olevia henkilöitä ovat mm. Myytinmurtajien Kari Byron ja rikoskirjailija Ross Macdonald. Myös useampi nykyinen San Jose Sharksin pelaaja asuu alueella.
Square Enix Europe

Square Enix, Ltd. (tunnetaan myös nimellä Square Enix Europe) on brittiläinen pelitalo ja Square Enixin tytäryhtiö. Yhtiö perustettiin vuonna 2009 samalla kun Square Enix osti Eidos Interactiven. Yhtiö kehittää, julkaisee, levittää ja lisensoi Eidoksen, Taiton ja Square Enixin merkkituotteita sisältävää viihdesisältöä Euroopassa ja muissa PAL-maissa. Yhtiö omistaa kaksi pelitaloa, Crystal Dynamicsin ja Eidos-Montréalin, jotka myydään Embracer Groupille vuonna 2022.
Montgomeryn piirikunta (Maryland)

Montgomeryn piirikunta () on Yhdysvaltojen Marylandin osavaltiossa sijaitseva piirikunta. Sen väkiluku oli 1 050 688 vuonna 2019. Piirikunnan hallintokeskus on Rockvillen kaupunki. Piirikunta on perustettu 6. syyskuuta 1776.
Prince George’sin piirikunta

Prince George’sin piirikunta () on Yhdysvaltojen Marylandin osavaltiossa sijaitseva piirikunta. Sen väkiluku oli 909 327 vuonna 2019. Piirikunnan hallintokeskus on Upper Marlboron kunta. Piirikunta on perustettu 23. huhtikuuta 1696.
Judgement IV

Judgement IV on suomalaisen metalliyhtye Domination Blackin neljäs studioalbumi, joka julkaistiin 17. heinäkuuta 2020.
Apéri

Apéri () on Kreikan kylä, joka sijaitsee Kárpathoksen saarella. Se kuuluu hallinnollisesti Kárpathoksen kuntaan, Kárpathos-Kásoksen alueyksikköön ja Etelä-Egean saarten alueeseen. Kylän väkiluku on 353 (vuonna 2011).
Apérin kylä sijaitsee Kárpathoksen keskiosissa noin kahdeksan kilometriä pohjoisluoteeseen saaren keskuksesta Kárpathoksen kaupungista eli Pigádiasta. Se on rakennettu noin 350 metrin korkeuteen merenpinnasta laskettuna.
Antiikin ajan Karpathoksen kaupunkivaltion kaupunkikeskuksen arvellaan sijainneen Apérin paikalla. Myöhemmän antiikin aikana asutus keskittyi rannikolle Potidaioniin, nykyiseen Pigádiaan. Nykyinen Apérin kylä syntyi keskiajalla asutuksen vetäydyttyä rannikolta turvaan vuoristoon, ja se toimi saaren keskiaikaisena pääkylänä. Kylän viereisellä kukkulalla sijaitsi Apérin linna, joka toimi saaren hallinnon keskuksena venetsialaisvallan aikana. Apéri toimi saaren pääkylänä vuoteen 1892 saakka. Kylässä sijaitsee edelleen Kárpathoksen ja Kásoksen hiippakunnan katedraali eli piispanistuin Neitsyt Marian kuolonuneen nukkumisen katedraali. Apérin linna on nykyisin raunioina.
Apéri muodostaa myös laajemman kyläyhdyskunnan (Τοπική Κοινότητα Απερίου, "Topikí Koinótita Aperíou"), johon kuuluvat varsinaisen Apérin kylän lisäksi kylät Katódio, Kyrá Panagiá ja Myrtónas. Koko yhdyskunnan väkiluku on 355.
Mohanlal

Mohanlal Viswanathan eli Mohanlal (s. 21. toukokuuta 1960 Elanthoor, Kerala, Intia), tunnetaan pelkästään nimellä, on intialainen näyttelijä, elokuvatuottaja ja laulaja. Hän on työskennellyt malajalaminkielisessä elokuvateollisuudessa. Uransa aikana hän on näytellyt sadoissa elokuvissa.
Mohanlal on saanut viisi National Film Awards -palkintoa. Lisäksi hän on saanut yhdeksän Kerala State Film Awards -palkintoa ja yhdeksän Filmfare Awards South -palkintoa. Intian valtio myönsi hänelle Padma Shri -palkinnon vuonna 2001 ja Padma Bhushan -palkinnon vuonna 2019.
Yksityiselämä.
Mohanlal on ollut naimisissa Suchitra Balajin kanssa vuodesta 1988, ja heillä on kaksi lasta: poika, näyttelijä Pranav Mohanlal ja tytär Vismaya Mohanlal.
Chalkeío

Chalkeío (, ), myös Chalkí (Χαλκί tai Χάλκη) tai Tragaía (Τραγαία), on Kreikan kylä, joka sijaitsee Náxoksen saarella. Se kuuluu hallinnollisesti Náxoksen ja Pienten Kykladien kuntaan, Náxoksen alueyksikköön ja Etelä-Egean saarten alueeseen. Kylän väkiluku on 368 (vuonna 2011).
Chalkeíon kylä sijaitsee Náxoksen saaren keskellä Tragaían laaksossa Zas-vuoren pohjoispuolella, noin 16 kilometriä itäkaakkoon saaren keskuksesta Náxoksen kaupungista. Chalkeío muodostaa myös laajemman kyläyhdyskunnan (Τοπική Κοινότητα Χαλκείου, "Topikí Koinótita Chalkeíou"), johon kuuluvat varsinaisen Chalkeíon kylän lisäksi kylät Ráchi ja Zoodóchos Pigí. Koko yhdyskunnan väkiluku on 543.
Kylän nähtävyyksiin kuuluvat muun muassa bysanttilaisaikainen Pyhän Georgioksen ("Ágios Geórgios Diasorítis") kirkko sekä venetsialaisaikainen Gkratsían eli Barótsin torni 1600-luvulta.
Aiemmin kylä kuului Drymalían kuntaan ja vuodesta 2011 lähtien Náxoksen ja Pienten Kykladien kunnan Drymalían kunnallisyksikköön.
Culebra

Culebra on yhden 30 neliökilometrin kokoisen saaren muodostama kunta Puerto Ricossa pääsaaren itäpuolella ja Viequesin pohjoispuolella. Sitä on kutsuttu myös nimellä "Última Virgen" (Last Virgin), koska sitä sijaintinsa vuoksi on toisinaan pidetty äärimmäisenä Neitsytsaarista. Nykyään saaren asukasluku on vajaa 2 000 henkeä ja vallitseva elinkeino on turismi. Saarella on espanjan kruunun rakennuttama majakka 1880-luvulta. 
Historia.
On perusteltuja arvioita, että Culebrassa asui alun perin Etelä-Amerikasta saapuneita tainointiaaneja. Espanjalaiset merirosvot ovat käyttänet saarta satamanaan 1700-luvulla ja käyttäneet siitä nimeä "Isla Pasaje". Culebran ja viereisen Veiquesin ensimmäinen brittiläinen kruununkuvernööri oli tiettävästi nimeltään Stevens, vuodesta 1875. Hänen päävastuullaan oli kalastuksen varjelu kilpailijoilta. Vuonna 1894 on laskettu saarella asuneen 519 henkeä viidessä yhteisössä, lisäksi saarella oli kirkko, hallintorakennus ja vesisäiliö. Culebralla harjoitettiin maataloutta ja se tuotti vientiin muun muassa tupakkaa, puuvillaa ja kalkkunaa sekä muun muassa kilpikonnankuoria ja -öljyä sekä puuhiiltä. Yhdysvaltojen merivoimat saapuivat saarelle vuonna 1901.
Gennádi

Gennádi () on Kreikan kylä, joka sijaitsee Ródoksen saarella. Se kuuluu hallinnollisesti Ródoksen kuntaan, Ródoksen alueyksikköön ja Etelä-Egean saarten alueeseen. Gennádi muodostaa oman kyläyhdyskuntansa (Τοπική Κοινότητα Γενναδίου, "Topikí Koinótita Gennadíou"). Kylän väkiluku on 671 (vuonna 2011).
Gennádin kylä sijaitsee Ródoksen kaakkoisrannikolla noin 64 kilometriä lounaaseen saaren keskuksesta Ródoksen kaupungista. Aiemmin kylä kuului Nótia Ródoksen kuntaan ja vuodesta 2011 lähtien Ródoksen kunnan Nótia Ródoksen kunnallisyksikköön.
Ålands hälso- och sjukvård

Ålands hälso- och sjukvård (lyhenne ÅHS) on Ahvenanmaan maakunnan alaisuudessa toimiva, maakunnan ja sen kuntien julkisesta perus- ja erikoisairaanhoidon järjestämisestä vastaava viranomainen. Erikoissairaanhoidon järjestäjänä se luettiin vuoteen 2022 saakka yhdeksi sairaanhoitopiiriksi. ÅHS toimii Ahvenanmaan maakuntahallituksen ohjauksessa. 
Ahvenanmaan maakunnassa, Ålands hälso- och sjukvårdin vastuualueella, asuu yhteensä noin 30 000 ihmistä (29 789 ihmistä 31.12.2018). ÅHS:n päätoiminnot – Maarianhaminan terveyskeskus ja Ahvenanmaan keskussairaala – sijaitsevat Maarianhaminassa. 
Vaativamman erikoissairaanhoidon Ålands hälso- och sjukvård järjestää yhteistyössä Helsingin, Turun ja ruotsalaisen Uppsalan yliopistosairaaloiden kanssa.
Kámpos (Tínos)

Kámpos (; transl. myös "Kámbos") on Kreikan kylä, joka sijaitsee Tínoksen saarella. Se kuuluu hallinnollisesti Tínoksen kuntaan, Tínoksen alueyksikköön ja Etelä-Egean saarten alueeseen. Kylän väkiluku on 71 (vuonna 2011).
Kámpoksen kylä sijaitsee Tínoksen eteläisissä keskiosissa noin seitsemän kilometriä pohjoiseen saaren keskuksesta Tínoksen kaupungista eli Chórasta. Kámpos muodostaa myös laajemman kyläyhdyskunnan (Τοπική Κοινότητα Κάμπου, "Topikí Koinótita Kámpou"), johon kuuluvat varsinaisen Kámpoksen kylän lisäksi kylät Ágios Romanós, Fsínos, Loutrá, Smardáki, Tarampádos, Vourní ja Xinára. Koko yhdyskunnan väkiluku on 222.
Kylässä on kaksi kirkkoa, katolinen Pyhän Kolminaisuuden ("Agía Triáda") kirkko ja ortodoksinen Pyhän Katariinan ("Agía Aikateríni") kirkko. Kylässä on myös taiteilija Kóstas Tsókliksen nimeä kantava taidemuseo.
Aiemmin kylä kuului Exómvourgon kuntaan ja vuodesta 2011 lähtien Tínoksen kunnan Exómvourgon kunnallisyksikköön.
Winchester (Virginia)

Winchester on itsenäinen kaupunki Virginian osavaltiossa Yhdysvalloissa. Sen väkiluku oli vuoden väestönlaskennassa 26 203. Kaupunki perustettiin vuonna 1744. Sen pormestarina toimii John David Smith, Jr.
Ceratomegilla

Ceratomegilla on leppäpirkkojen heimoon kuuluva kovakuoriaissuku. Suvun lajimäärä vaihtelee eri lähteissä. Maailmanlaajuisesti sukuun kuuluu ainakin kahdeksan lajia. Suomessa suvun edustajista on tavattu vain idänpirkko.
Kritinía

Kritinía () on Kreikan kylä, joka sijaitsee Ródoksen saarella. Se kuuluu hallinnollisesti Ródoksen kuntaan, Ródoksen alueyksikköön ja Etelä-Egean saarten alueeseen. Kylän väkiluku on 454 (vuonna 2011).
Kritinían kylä sijaitsee Ródoksen länsiosissa 55 kilometriä lounaaseen saaren keskuksesta Ródoksen kaupungista. Sen nimi tarkoittaa ”Uutta Kreetaa”, sillä sen alkuperäiset asukkaat olivat tulleet Kreetalta. Kylä sijaitsi alun perin rannikolla nykyisen Kámeiros Skálan paikalla, mutta siirrettiin turvallisempaan paikkaan saaren sisäosiin bysanttilaisen ajan jälkeen.
Kylän nähtävyyksiin kuuluvat Kritinían linna, jonka rakennutti Johanniittain ritarikunta vuodesta 1472 lähtien, sekä Pyhän Johanneksen ("Ágios Ioánnis") kirkko, jonka seinämaalaukset ovat 1500-luvulta.
Kritinía muodostaa myös laajemman kyläyhdyskunnan (Τοπική Κοινότητα Κρητηνίας, "Topikí Koinótita Kritinías"), johon kuuluu varsinaisen Kritinían kylän lisäksi Kámeiros Skálan kylä. Koko yhdyskunnan väkiluku on 503. Aiemmin kylä kuului Attávyroksen kuntaan ja vuodesta 2011 lähtien Ródoksen kunnan Attávyroksen kunnallisyksikköön.
Menetés

Menetés () on Kreikan kylä, joka sijaitsee Kárpathoksen saarella. Se kuuluu hallinnollisesti Kárpathoksen kuntaan, Kárpathos-Kásoksen alueyksikköön ja Etelä-Egean saarten alueeseen. Kylän väkiluku on 416 (vuonna 2011).
Menetésin kylä sijaitsee Kárpathoksen eteläisissä sisäosissa noin kahdeksan kilometriä länsilounaaseen Kárpathoksen kaupungista eli Pigádiasta. Se on rakennettu vuorenrinteeseen noin 280–350 metrin korkeuteen merenpinnasta laskettuna. Kylän tärkein kirkko on omistettu Neitsyt Marian kuolonuneen nukkumiselle ("Koímisi tis Theotókou").
Menetés muodostaa myös laajemman kyläyhdyskunnan (Τοπική Κοινότητα Μενετών, "Topikí Koinótita Menetón"), johon kuuluvat varsinaisen Menetésin kylän lisäksi kylät Ágios Ioánnis Afiárti, Kípos Afiárti ja Lakkí sekä saaret Moíra, Nisierós ja Prasonísi. Koko yhdyskunnan väkiluku on 662.
Skáros

Skáros () on keskiaikaisen linnan ja asutuksen arkeologinen kohde, joka sijaitsee Thíran saarella Santorínilla lähellä Imerovíglin kylää. Se oli saaren keskiaikainen keskus.
Historia.
Skároksen vanhemman linnan rakensivat venetsialaiset Jacopo (Giacomo) Barozzin johdolla vuosien 1205–1230 välillä. Ensimmäinen kuvaus paikasta tunnetaan vuodelta 1421. 1600-luvulla paikalla käyneet kuvaavat Skároksen olleen valloittamaton luonnonlinnoitus. Sitä ei valloitettu koskaan myöhemminkään historiansa aikana. Se kärsi kuitenkin usein vaurioita maanjäristyksissä, muun muassa Koloúmpo-tulivuoren purkauksen yhteydessä vuonna 1650, sekä 1701–1711 ja 1866–1870.
Paikka alettiin hylätä vähitellen 1600-luvulta lähtien, ja erityisesti vuosien 1701–1711 maanjäristysten jälkeen. Syynä olivat paitsi maanjäristysten ja kivivyöryjen aiheuttamat hankaluudet myös se, että merirosvojen uhka väistyi vähitellen. Tämän jälkeen saaren keskukseksi kehittyi Firá. Skároksella oli kuitenkin jonkinlaista asutusta vielä vuonna 1770. Ainoa säilynyt kuva Skároksesta rakennuksineen on Thomas Hopen tekemä ja peräisin 1790-luvulta. Arkeologi Ludwig Rossin käydessä saarella vuonna 1836 paikka oli jo täysin autio.
Rakennukset.
Skároksen kukkulalla oli kaksi linnaa. Toinen, Epáno Kástro (”Ylälinna”) eli La Roka, oli vanhempi ja sijaitsi kukkulan huipulla, ja toinen, Káto Kástro (”Alalinna”), oli uudempi ja sijaitsi alempana. Kukkulalla oli myös ylhäisön taloja sekä tavallisia asuinrakennuksia, hallintorakennuksia, katedraalikirkko ja muita kirkkoja sekä luostareita. Kukkula oli rakennettu tiiviisti, ja siellä kerrotaan olleen 200 taloa. Rakennukset oli tehty kivestä. Linnoituskaupunki yhdistyi muuhun saareen siirrettävän puusillan kautta.
Nykyisin kukkulalla on jäljellä vain vähän raunioita. Suuri osa rakennusten osista on joko käytetty uudelleen tai varissut mereen maanjäristyksissä.
Feliks Pirts

Feliks Pirts (9. marraskuuta 1930 Kabala, Viro – 20. tammikuuta 2002 Tartto, Viro) oli Neuvostoliittoa edustanut virolainen kuulantyöntäjä. Hänen urheilu-uransa kesti 1950-luvun alusta aina saman vuosikymmenen lopulle.
Pirts opiskeli sotien jälkeen Neuvosto-Viron Viron maatalousakatemiassa Tartossa suorittaen agronomin tutkinnon vuonna 1955.
Feliks Pirts nousi Viron yleisurheilussa kuulantyönnössä mitalistiksi ensimmäisen kerran vuonna 1951 sijoittuessaan kolmanneksi tuloksella 13,68 Heino Lippin voittaessa 2,5 metriä paremmalla tuloksella. Ensimmäisen kerran Pirts voitti Viron mestaruuden vuonna 1954 tuloksella 16,20 Lippin sijoittuessa toiseksi 23 senttiä heikommalla tuloksella. 
Vuodesta 1955 tuli Pirtsin huippuvuosi. Hän edusti nuorisofestivaaliien yleisurheilukilpailuissa Neuvostoliittoa sijoittuen kolmanneksi tuloksella 16,58 maanmiehen latvialaisen Otto Grigalkan voittaessa ja Tšekkoslovakian Jiří Skoblan sijoittuessa toiseksi ennen Pirtsiä. Samana vuonna hän sijoittui Neuvostoliiton mestaruuskisoissa hopealle ja sai edustaa Neuvostoliittoa maaottelussa Isoa-Britanniaa vastaan. Vuoden aika Pirts paransi Viron ennätystä kaksi kertaa eli syyskuussa 1955 tuloksella 16,99 ja marraskuussa 1955 tuloksella 17,01. Tulos oikeutti Pirtsin Euroopan listan neljännelle sijalle. Seuraavina vuosina Pirts saavutti Viron mestaruuskisoissa hopeaa vuonna 1956, kultaa 1957 ja pronssia 1958.
Suomi ja Viro aloittivat yleisurheilussa maaottelukosketuksen uudelleen sotien jälkeen kesällä 1957. Pirts edusti tällöin Neuvosto-Viroa Tallinnassa käydyssä maaottelussa voittaen lajinsa.
Vuonna 1955, jolloin Feliks Pirts oli yleisliittolaisessa urheilussa huipulla, Pirts valittiin Viron vuoden urheilijaksi.
Urheilu-uran jälkeen hän työskenteli paikallisen Kalevin ohjaajana vuosina 1955–56. Myöhemmin hän työskenteli tarttolaisessa kaupassa ja testikorjaamossa.
Xinára

Xinára (, myös "Xynára", Ξυνάρα) on Kreikan kylä, joka sijaitsee Tínoksen saarella. Se kuuluu hallinnollisesti Tínoksen kuntaan, Tínoksen alueyksikköön ja Etelä-Egean saarten alueeseen. Xinára on osa Kámpoksen kyläyhdyskuntaa. Kylän väkiluku on 17 (vuonna 2011).
Xináran kylä sijaitsee Tínoksen eteläisissä keskiosissa noin kahdeksan kilometriä pohjoiseen saaren keskuksesta Tínoksen kaupungista eli Chórasta. Pieni kylä tunnetaan lähinnä siitä, että se on katolisen Náxoksen, Ándroksen, Tínoksen ja Mýkonoksen arkkihiippakunnan keskus, ja siellä sijaitsee hiippakunnan katedraali Ruusukon Neitsyt Marian katedraali ("Panagía tou Rodarioú") sekä hiippakunnan suurikokoinen hallintorakennus. Tämä periytyy saaren venetsialaisvallan ajalta. Kylässä on myös Pyhien Pietarin ja Paavalin ("Ágioi Pétros kai Pávlos") kirkko.
Aiemmin kylä kuului Exómvourgon kuntaan ja vuodesta 2011 lähtien Tínoksen kunnan Exómvourgon kunnallisyksikköön.
Agkouselianá

Agkouselianá (; transl. myös "Angouselianá") on Kreikan kylä, joka sijaitsee Kreetan saarella. Se kuuluu hallinnollisesti Ágios Vasíleioksen kuntaan, Réthymnon alueyksikköön ja Kreetan alueeseen. Kylän väkiluku on 213 (vuonna 2011).
Agkouselianán kylä sijaitsee Kreetan eteläisissä keskiosissa noin 25 kilometriä etelään Réthymnosta. Se on rakennettu noin 350 metrin korkeuteen merenpinnasta laskettuna. Kylän kerrotaan saaneen nimensä siitä, että sen ensimmäiset asukkaat tulivat Moíresin Kousésin kylästä. Agkouselianá muodostaa myös laajemman kyläyhdyskunnan (Τοπική Κοινότητα Αγκουσελιανών, "Topikí Koinótita Agkouselianón"), johon kuuluu varsinaisen Agkouselianán kylän lisäksi Palaióloutran kylä. Koko yhdyskunnan väkiluku on 272.
Aiemmin kylä kuului Foínikaksen kuntaan ja vuodesta 2011 lähtien Ágios Vasíleioksen kunnan Foínikaksen kunnallisyksikköön.
Kanta-Hämeen sairaanhoitopiiri

Kanta-Hämeen sairaanhoitopiiri (lyhennys KHSHP) eli virallisesti Kanta-Hämeen sairaanhoitopiirin kuntayhtymä oli yhdentoista Kanta-Hämeen maakunnan kunnan yhteisesti omistama kuntayhtymä, joka vastasi alueensa väestön erikoissairaanhoidon palveluista. Kuntayhtymän kotipaikka oli Hämeenlinna. Sairaanhoitopiiri ylläpiti Kanta-Hämeen keskussairaalaa Hämeenlinnassa ja Riihimäellä. Sote-uudistuksen myötä sairaanhoitopiirien toiminta lakkasi koko maassa.
Kanta-Hämeen hyvinvointialue vastaa nykyisin alueen sosiaali-, terveys- ja pelastustoimen palveluista. 
Sairaalat.
Sairaanhoitopiirin ylläpitämiä sairaaloita olivat
Lisäksi Forssan seudun hyvinvointikuntayhtymä (FSHKY) ylläpiti Forssan sairaalaa (Urheilukentänkatu 9, 3. kerros, Forssa), joka tarjosi myös erikoissairaanhoitoa seutukuntansa asukkaille.
Alikianós

Alikianós () on Kreikan kylä, joka sijaitsee Kreetan saarella. Se kuuluu hallinnollisesti Plataniáksen kuntaan, Chanián alueyksikköön ja Kreetan alueeseen. Alikianós muodostaa oman kyläyhdyskuntansa (Τοπική Κοινότητα Αλικιανού, "Topikí Koinótita Alikianoú"). Kylän väkiluku on 825 (vuonna 2011).
Alikianóksen kylä sijaitsee Kerítis-joen länsirannalla Kreetan luoteisosissa noin 13 kilometriä lounaaseen Chaniásta. Aiemmin kylä kuului Mousoúroin kuntaan ja vuodesta 2011 lähtien Plataniáksen kunnan Mousoúroin kunnallisyksikköön.
Alikianóksessa oli vanha Kerítiksen ylittänyt kolmikaarinen kivisilta, joka oli rakennettu vuonna 1908. Se tuhoutui myrskyn aiheuttamassa tulvassa 25. helmikuuta 2019.
Axós

Axós () on Kreikan kylä, joka sijaitsee Kreetan saarella. Se kuuluu hallinnollisesti Mylopótamoksen kuntaan, Réthymnon alueyksikköön ja Kreetan alueeseen. Kylän väkiluku on 385 (vuonna 2011).
Axóksen kylä sijaitsee Kreetan pohjoisissa keskiosissa Ída- eli Psiloreítis-vuoren pohjoispuolella noin seitsemän kilometriä luoteeseen Anógeiasta, 44 kilometriä itään Réthymnosta ja linnuntietä noin 11 kilometriä sisämaahan saaren pohjoisrannikosta eli Kreetanmeren rannasta. Kylä on ottanut nimensä antiikin ajan Aksoksen eli Oaksoksen kaupungista, joka sijaitsi sen paikalla.
Axós muodostaa myös laajemman kyläyhdyskunnan (Τοπική Κοινότητα Αξού, "Topikí Koinótita Axoú"), johon kuuluvat varsinaisen Axóksen kylän lisäksi kylät Chalkidianá ja Liváda. Koko yhdyskunnan väkiluku on 424.
Aiemmin kylä kuului Kouloúkonaksen kuntaan ja vuodesta 2011 lähtien Mylopótamoksen kunnan Kouloúkonaksen kunnallisyksikköön.
Balí

Balí () on Kreikan kylä, joka sijaitsee Kreetan saarella. Se kuuluu hallinnollisesti Mylopótamoksen kuntaan, Réthymnon alueyksikköön ja Kreetan alueeseen. Balí on osa Melidónin kyläyhdyskuntaa. Kylän väkiluku on 402 (vuonna 2011).
Balí sijaitsee Kreetan pohjoisrannikolla eli Kreetanmeren puolella pienen lahden länsirannalla, noin 30 kilometriä itään Réthymnosta ja noin 43 kilometriä länteen Iraklionista. Antiikin aikana paikalla sijaitsi Astalen kaupunki, joka oli Aksoksen satama. Nykyinen kylä on kasvanut lomakohteeksi ja siellä on useita hotelleja. Kylässä on neljä rantaa, pohjoisesta etelään Karavostási, Limáni, Varkótopos ja Livádi.
Aiemmin kylä kuului Geropótamoksen kuntaan ja vuodesta 2011 lähtien Mylopótamoksen kunnan Geropótamoksen kunnallisyksikköön.
Chamalévri

Chamalévri () on Kreikan kylä, joka sijaitsee Kreetan saarella. Se kuuluu hallinnollisesti Réthymnon kuntaan, Réthymnon alueyksikköön ja Kreetan alueeseen. Kylän väkiluku on 111 (vuonna 2011).
Chamalévrin kylä sijaitsee Kreetan keskisissä pohjoisosissa noin 13 kilometriä itään Réthymnon kaupungista ja vajaa kaksi kilometriä sisämaahan saaren pohjoisrannikosta eli Kreetanmeren rannasta. Chamalévri muodostaa myös laajemman kyläyhdyskunnan (Τοπική Κοινότητα Χαμαλευρίου, "Topikí Koinótita Chamalevríou"), johon kuuluvat varsinaisen Chamalévrin kylän lisäksi kylät Astéri ja Stavroménos. Koko yhdyskunnan väkiluku on 877.
Chamalévristä sekä Stavroménoksesta on tehty lukuisia löytöjä minolaiselta kaudelta antiikin ajalle saakka. Chamalévrin paikalla sijaitsi antiikin aikana oletettavasti Allarian kaupunki ja Stavroménoksessa puolestaan Pantomatrionin kaupunki. Varhaisin maininta Chamalévrin kylästä on vuodelta 1577. Kylä kuului aiemmin Arkádin kuntaan ja vuodesta 2011 lähtien Réthymnon kunnan Arkádin kunnallisyksikköön.
Opethin diskografia

Opeth on ruotsalainen progressiivista metallia soittava yhtye, joka yhdistelee musiikkiinsa muun muassa death metal-, jazz-, proge- ja blues-aineksia.
Chandrás

Chandrás (; transl. myös "Handrás") on Kreikan kylä, joka sijaitsee Kreetan saarella. Se kuuluu hallinnollisesti Siteían kuntaan, Lasíthin alueyksikköön ja Kreetan alueeseen. Kylän väkiluku on 226 (vuonna 2011).
Chandráksen kylä sijaitsee Kreetan itäpään sisäosissa noin 27 kilometriä etelään Siteían kaupungista. Se on rakennettu noin 600 metrin korkeuteen merenpinnasta laskettuna. Kylä mainitaan ensimmäisen kerran venetsialaisissa lähteissä vuonna 1583. Läheltä on tehty joitakin löytöjä jo minolaiselta kaudelta. Näihin lukeutuu Xykéfalosta löydetty vuorenhuippupyhäkkö.
Chandrás muodostaa myös laajemman kyläyhdyskunnan (Τοπική Κοινότητα Χανδρά, "Topikí Koinótita Chandrá"), johon kuuluvat varsinaisen Chandráksen kylän lisäksi kylät Ágios Panteleímonas ja Kateliónas. Koko yhdyskunnan väkiluku on 226. Aiemmin kylä kuului Léfkin kuntaan ja vuodesta 2011 lähtien Siteían kunnan Léfkin kunnallisyksikköön.